Ons verwag groot dinge van pres. CR | Netwerk24
Ons verwag groot dinge van pres. CR
Deur Blou Willem 27 Mei 2019 00:00
Nou ja, my Kroon, en daar is u nou gekroon, so, baie geluk met u kroon, my Kroon, en ons wil tog die wens uitspreek dat u kroon gemaklik sal sit en dat u u termyn sal kroon met groot dade.
Ek moet sê, my Kroon, niemand van ons wat u in aksie gesien het met daai Venda-dansie het geweet dat u so kan dans nie!
En ja, met Luthuli-huis vol Acelike vyande van u, sal u u “steps” moet ken, maar ons is taamlik seker u ken nog ’n hele paar “moves” wat hulle nie van weet nie.
Toe u daar in u toespraak uitroep “South Africa, Thuma Mina!” dog ons eers dis u nuwe adjunk, maar toe verduidelik Dik Daan (wat vir die Sotho’s Sesotho leer) u sê: “ Stuur my!” en ons maak graag so, my Kroon.
En so wag ons maar toe op die heilige Sondag vir u nuwe kabinet (ja, amper soos die Katolieke met die rokie uit die Vatikaan se skoorsteen, my Kroon).
Oom Johnny was vroeër laas week van plan om Loftus Versveld toe te gaan totdat hy gehoor het dat die ANC nie ’n bus van sy woonbuurt af stuur nie.
Hy was bang dat hy dalk ’n T-hemp sou kry en ’n ding sou moes dra wat nie by sy beginsels of oor sy pens sou gepas het nie.
In elk geval was hy bang dat hy dalk ’n T-hemp sou kry en ’n ding sou moes dra wat nie by sy beginsels of oor sy pens sou gepas het nie.
“En so by so is ek moeg om verloorders wat maak of hulle wenners is, op Loftus te gaan ondersteun,” sê hy.
Die vliegtuigvertonings kon ek toe sommer daar van my braaiplek af dophou terwyl ek my dop hou.
Maar manne, ek kon nie glo dat ons nog soveel lugvaardige vliegtuie en veral bekwame pilote oor het nie!
Dink julle nie ons het dalk by Lê-soontoe en Swaziland ’n paar bygeleen vir die groot okkasie nie?
Nee wat, my Kroon, u-hulle kan trots voel op die inhuldiging en R120 miljoen is mos grondboontjies in ’n land waar miljarde die afgelope tien jaar voete gekry het, of hoe?
En al wink rommelstatus elke week geesdriftiger vir ons landjie, is dit mos darem nie nodig dat ons ons soos ’n platsak-, armgat-plekkie moet gedra nie, of is ek daar verkeerd, my Kroon?
Ek moet bieg, my Kroon, dat 31 Mei 1961 die laaste keer was wat ek die inhuldiging van ’n president bygewoon het.
Ek was nege en het daar piering-oog, vlaggie in die hand aan die oostekant van Kerkplein in so ’n sagte appelkoosreëntjie op pa Piet se skouers gesit toe pres. CR Swart en tant Nellie so stadig en statig by ons verby is in die groot swart Rolls-Royce.
Later jare, oudagtye, het ek daai selfde pres. CR leer ken as ’n man van inbors, lojale Vrystaatadel, spaarsaam (sy kerkpak blink gedra en koerante gehou vir die dag van môre) en sorgsaam oor al sy mense.
Ja, ons verwag groot dinge van u, pres. CR!
Meer oor: Cyril Ramaphosa | Presidentskap | President | Presidensie
Onplesierige tye in ons geliefde kerk
Swak politiek, swak rugby kan jariges knak
Dalk ’n stem vir Bleek First, Big Thirst?
Met water kan jy altyd iets doen, sê boet
Noord-Kaapse LUR sterf aan Covid-19
Trump sê sy NBA-kritici is ‘naar’ en ‘dom’